**Konzervatórium Košice** je konzervatórium v Košiciach, mestskej časti Staré Mesto. Bolo založené 10. októbra 1951. Zriaďovateľom konzervatória je Košický samosprávny kraj.

História
--------

Škola vznikla 10. októbra 1951. V zmysle výnosu *Povereníctva školstva*, vied a umení č. 105.056/51-V/3 bolo zriadené *Pedagogické oddelenie pre prípravu kandidátov učiteľstva hudby* pri *Hudobnej škole* v Košiciach na vtedajšej Šmeralovej ulici (dnes Poštová). Zo začiatku boli na škole otvorené tri oddelenia – klavírne, sláčikové a dychové. Prvým riaditeľom bol Ernest Husár. V roku 1952 bol otvorený odbor hra na akordeóne. V roku 1955 sa škola sa presťahovala do nových priestorov na Leninovej ulici č. 93 (dnes Hlavná). Riaditeľkou sa v tomto roku stala Irena Koreňová. Výnosom *Povereníctva kultúry* č. 7.422/1956-Ú-IV/1. z 26. marca 1956 bola od 1. apríla zriadená plnoprávna škola III. stupňa. Škola dostala názov – *Vyššia hudobná škola pre vzdelávanie učiteľov hudobných škôl*. V roku 1958 sa na škole otvorili ďalšie dva odbory – spev a dirigovanie.

Dňa 1. septembra 1959 sa na základe príkazu Ministerstva školstva a kultúry zriadila *Rada Krajského národného výboru v Košiciach* pod č. 907-I/7-1959 zo dňa 1. júla 1959 vzniklo *Štátne Konzervatórium* v Košiciach. V roku 1960 sa podľa zákona č. 186/1960 Zb.z. Konzervatórium začlenilo do sústavy stredných odborných škôl, ktoré poskytujú úplné stredné a v pomaturitnom cykle vyššie odborné vzdelanie. V tom istom roku na škole začal fungovať aj dychový súbor a symfonický orchester. Riaditeľom sa v roku 1961 stal PhDr. Teodor Hirner.

V roku 1974 bolo zriadené tanečné oddelenie a odbor skladba. Dva roky na to sa stal riaditeľom PhDr. Štefan Merešš, CSc. V roku 1978 bol založený školský komorný orchester, ktorý absolvoval množstvo zahraničných turné po celej Európe. V roku 1986 sa stal riaditeľom PhDr. Matej Lengyel. Rok na to na škole vznikol *Akordeónový orchester*. Rok 1990 priniesol nový učebný odbor – dirigovanie. V septembri 1999 sa konzervatórium presťahovalo z Hlavnej ulice na Timonovu č. 2 a Moyzesovu ulicu č. 44. Budova na Timonovej bola budova mestskej ľudovej školy, ktorá vznikla v roku 1891. Postavená bola Petrom Jakabom.

V roku 2001 bola Konzervatóriu Košice udelená *Cena primátora mesta Košice*. V septembri 2006 prešla budova na Timonovej ulici rozsiahlou rekonštrukciou. Dňa 23. mája 2007 navštívila školu Beatrix Wilhelmina Armagard - kráľovná Holandska. V mesiacoch november a december v roku 2014, prebehla rekonštrukcia *Divadelného štúdia*. 19. decembra 2017 prebehla inštalácia nového koncertného krídla značky Steinway. 1. júla 2019 sa riaditeľkou školy stala Mgr. art. Aneta Hollá, ArtD.

Študijné odbory
---------------

Konzervatórium ponúka nasledujúce študijné odbory:

* hra na akordeóne (8229 Q 07)
* herecká tvorba (8226 Q)
* hra na flaute, hoboji, klarinete, saxofóne, fagote, trúbke, lesnom rohu, pozaune a tube (8229 Q 05)
* hra na bicích nástrojoch (8229 Q 05)
* hra na klavíri (8229 Q 03)
* hra na harfe, husliach, viole, violončele a kontrabase (8229 Q 06)
* hra na cimbale (8229 Q 06)
* hra na gitare (8229 Q 06)
* sólový spev - operný (8228 Q)

Referencie
----------

1. 1 2   *Vedenie školy* [online]. Košice: konke.webnode.sk, [cit. 2021-02-07]. Dostupné online.
2. 1 2 3  SLÁVIK, Peter. *Hodnotiaca správa o výchovno-vzdelávacej činnosti, jej výsledkoch a podmienkach školy za školský rok 2019/2020* [online]. Košice: konke.webnode.sk, 2020-10, [cit. 2021-02-07]. Dostupné online. [nefunkčný odkaz]
3. ↑  KUPČÍK, Peter. *Konzervatóriá* [online]. Košice: web.vucke.sk, 2014-04-28, rev. 2019-08-28, [cit. 2021-02-07]. Dostupné online.
4. 1 2 3 4  Konzervatórium Košice. *História školy* [online]. Košice: konke.webnode.sk, [cit. 2021-02-07]. Dostupné online. Archivované 2021-02-28 z originálu.
5. ↑  JESENSKÝ, Mikuláš. *Zaujímavosti z histórie Timonovej a Tajovského ulice* [online]. Košice: kosicednes.sk, 2019-02-21, [cit. 2021-02-07]. Dostupné online. Archivované 2021-02-14 z originálu.
6. ↑  Mesto Košice. *Verejné ocenenia mesta Košice v roku 2001* [online]. Košice: kosice.sk, [cit. 2021-02-07]. Dostupné online.
7. ↑  TASR. Na Konzervatóriu Timonova zaznie koncertné krídlo svetovej značky. *sme.sk* (Bratislava: Petit Press), 2018-01-07. Dostupné online [cit. 2021-02-07]. ISSN 1335-4418.
8. ↑  Konzervatórium Košice. *Oddelenia* [online]. Košice: konke.webnode.sk, [cit. 2021-02-07]. Dostupné online. Archivované 2021-02-28 z originálu.

Externé odkazy
--------------

* Oficiálna stránka konzervatória

Súradnice: 48°43′05″S 21°15′25″V﻿ / ﻿48,71801022079247°S 21,256937245297603°V﻿ / 48.71801022079247; 21.256937245297603


|  |  |
| --- | --- |
| Portal | Košický portál |